Sincerissimis nostris salute et caritate in Christo semper premissis. Spectabilis amice domine Martine. Arbitramur non immerito ipsum in ecclesia militante, quantum imbecillitas humana paciatur et jura permittunt, honoribus congruis exaltari, quem pie credimus in ecclesia triumphante cum Christo gloriari. Hinc est, quod mira atque prodigia, que meritis venerandi patris domini Hemingi, quondam episcopi Aboensis, in ecclesia nostra cathedrali sepulti, Deus apud nos indies plus solito operatur, nos inducunt, vt pro ipsius honore sagatius atque vigilantius aliquid operemur. Et tanto apud sedem apostolicam atque cetum cardinalium acceptior fiat pro eius canonizacione nostra peticio, quatenus permulta eius meritis per Deum facta fuerunt apud homines miracula. Affectuose supplicamus, quatenus inter sermosinando ex ambone quandoque eiusdem venerabilis patris episcopi Hemingi apud plebem vestram memoriam facere velitis, sciscitando, si qui fuerint, erga quos miracula diuinitus suis meritis sint facta, talesque ad presentiam vestram vocare, et ordinem rei geste in presentia testium a narrantibus recipere et ea iuxta annos et tempora, quibus facta sint, registrare, aliosque inducere, ut suis in necessitatibus ad eundem, tanquam ad regni specialem patronum, refugium habeant speciale. Nec ista propterea scribimus, quod iam primum incipiat miraculis choruscare; ymmo ab anno mcdxvi:o usque in presentem diem mira plurima per eum prodierunt inuocantibus nomen suum, que apud nos sunt registrata et fideliter obseruata in testimonium sue sanctitatis et future canonizacionis argumentum. Jntendimus eciam quamprimum, adiutorio Dei nostra et aliorum perfidelium contribucione suffulti, quantum nobis desuper datum fuerit, pro eius canonizacione vel ad minus corporis translacione laborare, quatenus in speciale solatium et regni suffragium inter alia regni sanctos patronos ad sanctorum catalogum conscribatur; cuius precibus vestram dominacionem et nos committimus conseruandos. Ex Abo anno Domini mcdxcv, die xviij mensis julii.